Pikkulokki

Hydrocoloeus minutus

Tieteellinen synonyymi: Larus minutus

Heimo: Lokit – Laridae

Yleiskuvaus: Pienikokoinen, siro lokki. Siiveniskut nopeita, liikkeet äkkinäisiä. Muistuttaa lennossa hieman tiiraa. Siiven kärki pyöristynyt, siipi alta musta, päältä vaaleanharmaa.

Koko: Pituus 24–28 cm, siipien kärkiväli 62–69 cm, paino 105–180 g.

Pesä: Kelluvilla kaisla- tai ruokokasautumilla tai muiden vesilintujen vanhoissa pesissä. Pesämateriaalina saatavilla olevia kuivia vesikasvien palasia.

Pesiminen: Munii toukokuussa 1–5 (keskimäärin 3) munaa. Molemmat emot hautovat, haudonta-aika 20 vrk. Poikaset lentokykyisiä 21–24 vrk:ssa.

Esiintyminen: Pesii pieninä yhdyskuntina rehevillä järvillä, lammilla ja merenlahdilla. Tavataan sopivissa ympäristöissä aina Lapin eteläosia myöten. Suomen kannaksi arvioitu 10.000–13.000 paria.

Muutto: Talvehtii avomerellä rannikkojen tuntumassa Pohjanmerellä, Atlantilla ja Välimerellä. Muuttaa syksyllä heinä–syyskuussa ja palaa toukokuussa.

Ravinto: Lokeista erikoistunein hyönteisiin, joita nyppii veden pinnalta tai saalistaa ilmasta.

Ääni: Toistuva, nenäsointinen, hieman naakkamainen ”kjäk”.

Uhanalaisuus: Elinvoimainen, rauhoitettu.

Pikkulokki muistuttaa naurulokkia, mutta on sitä pienempi, sirompi ja pyöreäsiipisempi. Pää on niskaan asti sysimusta. Pyöreäpäiset siivet ovat alta valkoista takareunaa lukuun ottamatta mustat ja päältä tasaisen vaaleanharmaat. Käsisiiven etureunasta puuttuu naurulokille ominainen valkoinen kiila. Pikkulokin talvipuku muistuttaa naurulokin vastaavaa; tummasta väristä jää vain tumma täplä silmän taakse. Siipien väritys kuitenkin säilyy talvipuvussakin samanlaisena.

Nuori pikkulokki muistuttaa nuorta naurulokkia, mutta naurulokin käsisiiven valkoista etureunaa sillä ei ole eikä käsisiiven takareunassa ole tummaa juovaa (kyynärsulkien kärkiosissa on epäselvä ruskeahko reunus).

Pikkulokin koivet ovat kesällä kirkkaanpunaiset ja talvella punertavat. Nokka on kesällä punaruskea ja talvella musta. Silmän värikalvo on tumma ja silmärengas punainen.

→ Levinneisyyskartta (Lintuatlas, Luonnontieteellinen keskusmuseo, Helsingin yliopisto. Lisenssi: CC 3.0)

Muita saman heimon lajeja

Harmaalokki, Isolokki, Kalalokki, Merilokki, Naurulokki, Pikkukajava, Selkälokki

Seuraa meitä!